## Rješenje Agencije za zaštitu tržišnog natjecanja Urbroj: 580-03-06-54-4, Klasa: UP/I 430-01/2006-59/02 od 16. ožujka 2006.

### NN 93/2006 (21.8.2006.), Rješenje Agencije za zaštitu tržišnog natjecanja Urbroj: 580-03-06-54-4, Klasa: UP/I 430-01/2006-59/02 od 16. ožujka 2006.

# AGENCIJA ZA ZAŠTITU TRŽIŠNOG NATJECANJA

**2184**

Agencija za zaštitu tržišnog natjecanja na temelju članka 5. i članka 13. stavak
2. Zakona o državnim potporama (»Narodne novine«, broj 140/05), u upravnom
postupku davanja odobrenja na Prijed­log za pretvaranje potraživanja u udjel u
temeljnom kapitalu i otpis potraživanja poduzetniku Mupera d.o.o. sa sjedištem u
Solinu, A. G. Matoša b.b., pokrenutog na temelju zahtjeva Državne agencije za
osiguranje štednih uloga i sanaciju banaka, sa sjedištem u Zagrebu, Jurišićeva
1, na temelju odluke Vijeća za zaštitu tržišnog natjecanja, sa 57. sjednice
održane 16. ožujka 2006., donosi sljedeće

## RJEŠENJE

I. Utvrđuje se da pretvaranje potraživanja u udjel u temeljnom kapitalu i otpis
potraživanja poduzetniku Mupera d.o.o. predstavlja državnu potporu iz članka 4.
stavka 1. Zakona o državnim potporama.
II. Odbija se davanje odobrenja na Prijedlog za pretvaranje po­tra­živanja u
udjel u temeljnom kapitalu i otpis potraživanja poduzetniku Mupera d.o.o.
III. Ovo rješenje bit će objavljeno u »Narodnim novinama«.

```
Obrazloženje
```

*1. Zahtjev za pokretanje postupka*

Agencija za zaštitu tržišnog natjecanja (dalje: Agencija) zaprimila je dana 10.
siječnja 2006. od Državne agencije za osiguranje štednih uloga i sanaciju banaka
(dalje: DAB) Prijedlog za pretvaranje potraživanja u udjel u temeljnom kapitalu
i otpis potraživanja poduzetniku Mupera d.o.o. (dalje: Prijedlog). U prilogu
Prijedloga dostavljen je Obrazac prijave državne potpore ovjeren od podnositelja
prijave te Program restrukturiranja i konsolidacije Mupere d.o.o. (dalje:
Program restrukturiranja).
Predmetni Prijedlog podnesen je sukladno odredbi članka 12. stavak 1. Zakona o
državnim potporama (dalje: ZDP-a).
Kako zaprimljena dokumentacija nije bila dovoljna za donošenje meritornog
rješenja, Agencija je, sukladno članku 9. stavku 1. i 2. ZDP-a, dopisom od 6.
veljače 2006., klasa: UP/I 430-01/2006-59/02, urbroj: 580-03-06-54-03, od DAB-a
zatražila sljedeće: Račun dobiti i gubitka i Bilancu za 2002., 2003., 2004.,
Statistički izvještaj za I. – IX. 2005.; strukturu ostvarenih poslovnih prihoda;
popis deset najvećih dužnika i najvećih vjerovnika poduzetnika Mupera d.o.o.;
dosadašnje dugoročne i kratkoročne izvore financiranja izražene u kunama te
podatak pod kojim se uvjetima poduzetnik zaduživao (popis kredita s nazivima
vjerovnika, datumima odobrenja i dospijeća, načinima osiguranja kredita, kamatne
stope i preostali iznos za otplatu s danom 31. prosinca 2005.); podatak ima li
poduzetnik uredno podmirene sve obveze prema Republici Hrvatskoj (ukoliko to
nije slučaj potrebno je navesti iznose i strukturu nepodmirenih obveza na dan
31. prosinca 2005.); Plan dobiti i gubitka za sljedećih pet godina (budući su
dostavljeni samo rashodi); objašnjenje zbog čega je došlo do blokade žiroračuna
od strane Dubrovačke banke d.d. i Glumina banke d.d. u stečaju po osnovi danih
kredita; objašnjenje što se događalo s proizvodnim pogonom za proizvodnju piva,
jer je navedeno da je investicija završena 1998.; objašnjenje iznosa od
14.810.800 kuna (kupci) koji se značajno razlikuje od prikazanog prihoda za
2002., 2003. i 2004.; strukturu tržišta piva za 2004. i 2005. (konkurenti i
proizvodnja/prodaja u naturalnim veličinama); detaljnije navođenje razloga zbog
kojih je poduzetnik dospio u teškoće; iznos sredstava s kojima poduzetnik
sudjeluje u postupku restrukturiranja, a koji ne sadrže državnu potporu, npr.
ostali krediti pod tržišnim uvjetima, prodaja imovine i slično; Poduzetnički
ugovor o djelomičnom prijenosu dobiti od 21. kolovoza 2001. sklopljen s
poduzetnikom Pivovara Regent d.o.o.; ovjerene izjave od novih vlasnika koji
svoja potraživanja pretvaraju u temeljni kapital te prijedlog akta u kojem je
predviđeno pretvaranje potraživanja DAB-a u iznosu od 22.707.106,00 u temeljni
kapital poduzetnika.
DAB je dostavio zatražene podatke i dokumentaciju dopisom od 21. veljače 2006.,
osim podataka koji se odnosi na iznos sredstava s kojim poduzetnik sudjeluje u
procesu restrukturiranja.

*2. Utvrđivanje činjenica*

Na temelju dostavljenih podataka, te provedenih pravnih i ekonomskih analiza,
utvrđene su sljedeće činjenice:

2.1. Poduzetnik Mupera d.o.o.

Poduzetnik Mupera d.o.o. osnovan je 20. rujna 1995. Jedini vlasnik i osnivač
poduzetnika je trgovačko druđtvo Mupera AG Vaduz, Kneţevina Liechtenstein.
Temeljni kapital iznosi 30.200,00 kuna. Osnovna djelatnost poduzetnika Mupera
d.o.o. je proizvodnja i distribucija piva te vanjska i unutarnja trgovina.
Poduzetnik Mupera d.o.o. naveo je da nema udjela u vlasniđtvu drugih
poduzetnika.
Nekretnine u vlasniđtvu poduzetnika Mupera d.o.o. predstav­ljaju zemljiđte od
4.718 m˛ te graevinski objekt koji se sastoji od proizvodnog pogona,
laboratorija, skladiđta, energetskih objekata, sanitarnih čvorova, garderobe,
restorana i ureda na ukupnoj povrđini od 2.510,31 m˛. Godina zavrđetka izgradnje
je 1998., a vjerojatni vijek trajanja pogona je 120 godina. Proizvodni pogon
sastoji se od varionice, podruma za fermentaciju i sazrijevanje piva, punionice
bačava i boca te pogona za filtraciju piva.
Poduzetnik Mupera d.o.o. na popisu ima dva zaposlena djelatnika. Od toga je
jedan djelatnik član Uprave druđtva – direktor. Prema kvalifikacijskoj strukturi
unatrag tri godine, u pivovari je bio zaposlen u prosjeku jedan djelatnik s
visokom stručnom spremom. Bruto osobni dohodak po zaposlenom iznosi, u prosjeku
8.000,00 kuna, a neto osobni dohodak 3.500,00 kuna.

2.2. Analiza poslovanja

Sukladno podacima iz financijskih izvješća poduzetnika za 2002., 2003., 2004. i
I-IX 2005. utvrđeno je da je poduzetnik Mupera d.o.o. u financijskim teškoćama,
budući već godinama posluje s gubitkom i nije sposoban samostalno svojim
sredstvima zaustaviti negativna kretanja u poslovanju, a bez posredovanja države
opstanak poduzetnika ne bi bio moguć. Stoga je razvidno da je poduzetnik Mupera
d.o.o. poduzetnik u teškoćama sukladno odredbi članka 16. stavak 2. Uredbe o
državnim potporama (»Narodne novine« broj 121/03; dalje: Uredba).

*Tablica 1.*

RAČUN DOBITI I GUBITKA PODUZETNIKA MUPERA d.o.o. u 000 kuna

|  |  |  |  |  |  |
| --- | --- | --- | --- | --- | --- |
| Pozicija | | 2002. | 2003. | 2004. | I – IX 2005. |
| A. | Poslovni prihodi | – | 537.976 | 628.835 | 451.555 |
| B. | Poslovni rashodi | 5.307.090 | 4.474.762 | 4.567.585 | 3.414.877 |
| C. | Financijski prihodi | 1.752.922 | – | – | – |
| D. | Financijski rashodi | 8.370.175 | – | – | 2.227 |
| Ukupno prihodi | | 1.752.922 | 537.976 | 628.835 | 451.555 |
| Ukupno rashodi | | 13.677.265 | 4.474.762 | 4.567.585 | 3.417.104 |
| Dobit/Gubitak prije oporezivanja | | –11.924.343 | –3.936.786 | –3.938.750 | –2.965.549 |
| Dobit nakon oporezivanja | | – | – | – | – |
| Dobit/gubitak fin. godine | | –11.924.343 | –3.936.786 | –3.938.750 | –2.965.549 |

Podaci iz Tablice 1. ukazuju da je poduzetnik Mupera d.o.o.
poslovao u 2002. s gubitkom od 11.924.343,00 kuna, dok je u 2003. i 2004.
gubitak iznosio 3.936.786,00 odnosno 3.938.750,00 kuna. U prvih devet mjeseci
2005. gubitak je iznosio 2.965.549,00 kuna.
Podaci navedeni u Tablici 2. pokazuju likvidnost poslovanja poduzetnika. Iz
istih proizlazi kako poduzetnik Mupera d.o.o. nije sposoban podmirivati
kratkoročne obveze iz tekućeg poslovanja.

*Tablica 2.*

POKAZATELJ LIKVIDNOSTI ZA PODUZETNIKA MUPERA d.o.o.

|  |  |  |  |
| --- | --- | --- | --- |
| Opis | 2002. | 2003. | 2004. |
| Kratkotrajna imovina (kn) | 331.549,47 | 502.439,77 | 548.500,56 |
| Kratkoročne obveze (kn) | 45.897.939,65 | 46.282.525,39 | 46.544.927,49 |
| Koeficijent tekuće likvidnosti (1/2) | 0,01 | 0,01 | 0,01 |

Poželjna vrijednost koeficijenta tekuće likvidnosti bi
trebala biti veća od 2, a iz podataka je vidljivo da se koeficijent kreće oko
0,01.
Poduzetnik Mupera d.o.o. je naveo da u prikazanom razdoblju nije bio u
mogućnosti ostvariti pozitivne rezultate poslovanja iz više razloga. Prije
svega, poduzetnik je imao velike obveze nastale ulaganjem u zemljište, zgradu i
opremu gospodarskog objekta mini pivovare sagrađene u Solinu. Gradnja pivovare
započela je 1996., a Mupera d.o.o., kao investitor, utrošila je preko 6 milijuna
EUR. Izgradnja pogona pivovare i nabave opreme financirana je kreditnim
sredstvima Dubrovačke banke d.d. Građevinske radove izvodilo je trgovačko
društvo Lavčević d.d. iz Splita koje je kasnilo s predajom objekta te nije
osiguralo sve potrebne ateste za dobivanje uporabne dozvole pivovare. U
međuvremenu je pristigla oprema iz inozemstva za koju nije bio pripremljen teren
za ugradnju. Obveze Mupere d.o.o. počele su dospijevati, a proizvodnja nije
započela. Kako poduzetnik nije mogao uredno ispunjavati svoje obveze, Dubrovačka
banka d.d. Dubrovnik dana 10. prosinca 1998. blokirala je žiroračun poduzetnika
Mupere d.o.o.
Trgovačko društvo Lavčević d.o.o. naplatilo se aktiviranjem garancije Dubrovačke
banke d.d. broj 786/97 koju je banka izdala 17. travnja 1997. na iznos od 11,5
milijuna kuna. Iz tog je razloga poduzetnik Mupera d.o.o. pokrenuo sudski
postupak protiv izvođača radova zbog prekoračenja rokova izgradnje i pretrpljene
štete, ali i protiv Dubrovačke banke d.d. koja je, prema mišljenju poduzetnika
Mupera d.o.o., neutemeljeno i unatoč osporavanju, isplatila trgovačko društvo
Lavčević d.d. iz garancije. Spor je u tijeku i u njemu DAB sudjeluje kao umješač
budući je potraživanje Dubrovačke banke d.d. nastalo po navedenoj garanciji
naknadno preneseno na DAB.
Dobavljač opreme, trgovačko društvo Beraplan Hartern GmbH iz Münchena, naplatilo
se dijelom iz garancije Dubrovačke banke d.d. broj 314-273, izdane 2. prosinca
1996. na iznos od 17,5 milijuna kuna (4.978.510,69 DEM), a dio tih obveza
podmirilo je trgovačko društvo Litexco Ag, kasnije Licton Ag iz Lugana.
Krajem 1998. i Glumina banka d.d. blokirala je žiroračun Mupere d.o.o., nakon
što je banka otišla u stečaj.
Vezano uz potraživanja Dubrovačke banke d.d., DAB i Dubrovačka banka d.d.
sklopili su dana 7. ožujka 2002. Ugovor o ustupu potraživanja uz naknadu kojom
je DAB otkupio potraživanje prema poduzetniku Mupera d.o.o. u ukupnom iznosu od
47,9 milijuna kuna, stanje na dan 31. prosinca 2001. Navedeni iznos u svojem
najvećem dijelu odnosi se na potraživanju banke po osnovi garancija izdanih u
korist trgovačkog društva Lavčević d.d. iz Splita u ukupnom iznosu od 19,6
milijuna kuna i trgovačkog društva Beraplan Hartern GmbH iz Munchena u ukupnom
iznosu od 23,4 milijuna kuna.
Ostatak ukupnog potraživanja u iznosu 4,9 milijuna kuna odnosi se na
potraživanje Dubrovačke banke d.d. za kratkoročni kredit te ostale obračunate, a
nepodmirene kamate i naknade.
Navedeni ukupan iznos potraživanja od 47,9 milijuna kuna, DAB je otkupio od
Dubrovačke banke d.d. za cijenu od 20,5 milijuna kuna.
Potraživanja vjerovnika osigurana su sljedećim instrumentima osiguranja
plaćanja:
– bianco mjenicama,
– bariranim čekovima,
– akceptinim nalozima,
– sporazumom radi osiguranja novčanih tražbina zasnivanjem založnog prava
sklopljenog između poduzetnika Mupera d.o.o., Nikolai Karpol iz Zagreba, Glumina
banka d.d. u stečaju i Dubrovačke banke d.d.,
– sporazumom radi osiguranja novčanih tražbina zasnivanjem založnog prava između
poduzetnika Mupera d.o.o., Litexco Ag iz Lugana i Dubrovačke banke d.d.,
– zapisnikom o pljenidbenom popisu nekretnina i pripadaka mini pivovare Solin
sklopljen temeljem gore navedenih sporazuma u korist: Nikolai Karpol, Glumina
banka d.d. u stečaju, Dubrovačka banka d.d. Dubrovnik, Netra d.o.o. Zagreb,
Litexco Ag Lugano, Švicarska kojim navedeni vjerovnici stječu pravo zaloga na
nekretnini iz Sporazuma.
Nekretnine na kojoj su upisana založna prava odnosi se na upravnu zgradu i
proizvodni pogon s pripadajućim strojevima i zemljištem (mini pivovara).
Procijenjena vrijednost nekretnina i opreme iz 1999. iznosi 62 milijuna kuna
(8,4 EUR), a upisana je u korist vjerovnika kako je to navedeno u Tablici 3.

*Tablica 3.*

LISTA VJEROVNIKA S UPISANIM ZALOŽNIM PRAVOM NA NEKRETNINI

|  |  |  |  |
| --- | --- | --- | --- |
|  |  | U kunama | Struktura u % |
| 1. | Nikolai Karpol, Zagreb | 7.476.100,00 | 14,64 |
| 2. | Glumina banka d.d. u stečaju | 2.228.900,00 | 4,36 |
| 3. | Dubrovačka banka d.d., garancija broj 314-273-Berplan Hartern GmbH München | 16.596.785,00 | 32,50 |
| 4. | Netra d.o.o. Zagreb | 2.122.700,00 | 4,16 |
| 5. | Litexco Ag Lugano | 11.182.200,00 | 21,90 |
| 6. | Dubrovačka banka d.d., garancija broj 786/97 – Lavčević d.d. Split | 11.458.771,00 | 22,44 |
|  | Ukupno | 51.065.456,00 | 100,00 |

Upravna zgrada i proizvodni pogon s pripadajućim strojevima i
zemljištem upisani su u k.o. Solin z.k.ul. 3929, kč.br. 4947/2, 4946/4 i 4946/2;
k.o. Solin z.k.ul. 3322, kč.br. 4947/3 i 4947/1 te k.o. Solin z.k.ul. 731,
kč.br. 4943/4.
Nakon blokade žiroračuna poduzetnika od strane Dubrovačke banke d.d. i Glumina
banke d.d., poduzetnik Mupera d.o.o. više nije mogao poslovati, te je dana 21.
kolovoza 2001. sklopljen Poduzetnički ugovor o najmu mini pivovare i djelomičnom
prijenosu dobiti između poduzetnika Mupera d.o.o. i poduzetnika Pivovara Regent
d.o.o. iz Solina, Matoševa bb. Dobit iz Poduzetničkog ugovora koristila se na
način da su se prvo iz dobiti vraćala sredstva koja je poduzetnik Pivovara
Regent d.o.o. uložio u poslovni pothvat, a ostatak dobiti, ukoliko je dobiti
preostalo, nakon oporezivanja ravnomjerno se dijelio između poduzetnika
potpisnika Poduzetničkog ugovora.
Naime, poduzetnik Pivovara Regent d.o.o. izvršio je dodatna ulaganja u pivovaru
kako bi istu osposobio za proizvodnju piva. Poduzetničkim ugovorom je određeno
kako će poduzetnik Pivovara Regent d.o.o. osigurati financijska sredstva za
poslovni pothvat u iznosu od 2,6 milijuna DEM (odnosno 1,3 milijuna EUR).
Sredstva bi bila uložena u otklanjanje kvarova na postrojenju mini pivovare,
nabavu potrebne opreme, inventara i instrumenata, nabavu sirovine potrebne za
proizvodnju, nabavu ambalaže i transportnih sredstava, zapošljavanje novih
radnika, te režijske troškve i troškove servisiranja i održavanje opreme.
Pivovara Regent d.o.o. nije bila u stanju osigurati profitabilno poslovanje mini
pivovare, te je poduzetnik Mupera d.o.o. sklopio novi poduzetnički Ugovor o
najmu s poduzetnikom Tvornica piva d.o.o. iz Solina, Matoševa b.b. Temeljem
dostupnih podataka vidljivo je da niti Tvornica piva d.o.o. nije mogla osigurati
profitabilno poslovanje mini pivovare.
Vezano uz zaduženja poduzetnika Mupera d.o.o., u Tablici 4. prikazani su
najvažniji izvori financiranja poduzetnika Mupera d.o.o. Rokovi dospjeća po svim
kreditima su prošli. Iznosi kamata ovdje nisu iskazani, jer su se, prema
mišljenju poduzetnika Mupere d.o.o., primijenjivale razne metode obračuna i
visina nerealnih kamatnih stopa te isti nisu u cjelosti uknjiženi u poslovnim
knjigama.

*Tablica 4.*

DUGOROČNI I KRATKOROČNI IZVORI FINANCIRANJA
I UVJETI ZADUŽIVANJA PODUZETNIKA MUPERA D.O.O.

|  |  |  |
| --- | --- | --- |
| A) Kreditor Dubrovačka banka d.d. | Iznos glavnice u kunama | Kamatna stopa |
| Berplan Hartern GmbH Mün­chen garancija | 16.596.785,00 | 4% mjesečno |
| Lavčević d.d., Split garancija | 11.458.774,00 | 4% mjesečno |
| Tekući krediti | 1.350.000,00 | 20% godišnje |
| Ostalo (naknade i kamate pretvorene u kredite) | 489.686,00 | 20% godišnje |
| Ukupno Dubrovačka banka d.d. | 29.895.245,00 |  |

|  |  |  |
| --- | --- | --- |
| B) Kreditor  Glumina banka d.d. u stečaju | Iznos glavnice  u kunama | Kamatna stopa |
| Za projekte | 2.228.900,00 | 20% godišnje |

|  |  |  |
| --- | --- | --- |
| C) Ostali kreditori | Iznos glavnice u kunama | Kamatna stopa |
| Netra d.o.o. Zagreb – za otplatu | 2.122.700,00 | 10% godišnje |
| Netra d.o.o. Zagreb – pozajmica | 692.815,00 | 10% godišnje |
| Karpol Nikolai – za otplatu | 7.476.100,00 | 10% godišnje |
| Litexco Ag (kasnije Licton Ag) – za plaćanje po garanciji Berplan Hartern GmbH München | 11.182.200,00 | 10% godišnje |
| Mladost Zagreb – za otplatu | 793.910,00 | 10% godišnje |
| Ukupno ostali kreditori | 22.267.725,00 |  |
| Ukupno A + B + C | 54.391.870,00 |  |

Osim navedenih obveza, poduzetnik Mupera d.o.o. nema uredno
podmirene sve obveze prema Republici Hrvatskoj, konkretno, najveći dio
neplaćenih obveza odnosi se na doprinose, poreze i prireze za plaće dvoje
zaposlenih u iznosu od 116.654,88 kuna, na dan 31. prosinca 2005.
Poduzetnik Mupera d.o.o. do sada je predložio dva rješenja izlaska iz
financijskih poteškoća. Prvo je Dubrovačkoj banci d.d. predložen otkup dugovanja
za iznos od 7.300.000 DEM (cca 3,7 milijuna EUR) koji se trebao financirati iz
kredita Hypo-Alpe-Adria Banke. Međutim, navedena transakcija nije realizirana
zbog odbijanja prijedloga od strane Dubrovačke banke d.d.
Nakon prijedloga o otkupu, krajem 2002. DAB-u se pismom namjere obratio
poduzetnik Zadom trgovina d.o.o. iz Zagreba. U navedenom pismu namjere bilo je
navedeno kako je dogovorena kupnja poduzetnika Mupere d.o.o., čime bi se
preuzele i poduzetnikove sve obveze. Uprava DAB-a donijela je odluku kojom se
prihvaća ponuda poduzetnika Zadom trgovina d.o.o. po cijeni od 1,9 milijuna EUR.
Međutim, poduzetnik Zadom trgovina d.o.o. nikad nije izvršio preuzetu obvezu s
obrazloženjem da ne može osigurati kredit za tu svrhu, pa odluka Uprave DAB-a
nikad nije realizirana.

*3. Restrukturiranje*

3.1. Plan restrukturiranja poduzetnika Mupera d.o.o.

Svi podaci i analize, a naročito analiza strukture Računa dobiti i gubitka i
Bilance, pokazuju da je poduzetnik Mupera d.o.o. u razdoblju od 2002. do rujna
2005. poslovao s gubitkom. Ti podaci, zajedno s drugim dostavljenim podacima i
provedenim analizama pokazuju da je riječ o poduzetniku u teškoćama, sukladno
članku 16. stavak 2. Uredbe.
Državna potpora za restrukturiranje je dio dugoročnog plana obnove poduzetnika.
Ta se državna potpora, prema odredbi članka 18. stavak 1. Uredbe može dodijeliti
samo ako su ispunjeni sljedeći uvjeti:
i) poduzetnik mora predložiti program restrukturiranja,
ii) državna potpora mora biti ograničena na minimum sredstava potrebnih za
provođenje mjera restrukturiranja u okviru postojećih izvora financiranja
poduzetnika,
iii) poduzetnik mora znatno doprinositi procesu restrukturiranja.
Program restrukturiranja trebao bi u što kraćem roku omogućiti ponovno
uspostavljanje dugoročne rentabilnosti poduzetnika tijekom razumnog vremenskog
perioda i na temelju realnih pretpostavki o budućim uvjetima poslovanja.
Nadalje, plan restrukturiranja trebao bi sadržavati opis okolnosti koje su
dovele do teškoća u poslovanju, što čini osnovu pri ocjeni jesu li predložene
mjere odgovarajuće, te promjenu strukture koja će poduzetniku omogućiti da nakon
dovršenog restrukturiranja pokrije sve svoje troškove uključujući amortizaciju i
financijske obveze.
Iznos i intenzitet potpore moraju biti strogo ograničeni na najmanju neophodnu
razinu troškova restrukturiranja potrebnih za provođenje mjera restrukturiranja.
Od korisnika potpore očekuje se značajni doprinos procesu restrukturiranja iz
njegovih vlastitih sredstava, uključujući prodaju imovine koja nije neophodna za
opstanak poduzetnika ili iz vanjskih izvora financiranja po tržišnim uvjetima. U
slučaju malih poduzetnika takav doprinos mora iznositi najmanje 25 posto.
Kako bi u konkretnom slučaju utvrdila sukladnost državne potpore s istima,
Agencija je provela pravne i ekonomske analize Programa restrukturiranja te
drugih podataka dostavljenih u spis predmeta.
Iz Programa restrukturiranja poduzetnika Mupera d.o.o. proizlazi kako je, u
svrhu izlaska iz financijskih teškoća, Glumina banka d.d. u stečaju dostavila
28. rujna 2005. DAB-u Prijedlog za djelomično namirenje DAB-a po osnovi
osigurane štednje, u kojem se predlaže ustupanje DAB-u potraživanja u iznosu od
5.141.713,47 kn, što predstavlja potraživanje Glumina banke d.d. u stečaju prema
poduzetniku Mupera d.o.o. na dan 27. rujna 2005., tako da bi ukupno stanje
potraživanja DAB-a na dan 31. prosinca 2005. iznosilo 87,5 milijuna kuna, kako
je to navedeno u Tablici 5.

*Tablica 5.*

IZNOS POTRAŽIVANJA DAB-A NA DAN 31. PROSINCA 2005. U KUNAMA

|  |  |  |  |  |  |
| --- | --- | --- | --- | --- | --- |
| Red. broj | Broj garancije/broj kreditne partije | Ukupno glavnica po kreditima i garancijama | Obračunate nepodmirene red. kamate | Obračunate nepod­mirene zatezne kamate | Stanje na dan 31. 12. 2005. |
| 1. | 314.273/5399001030 | 17.478.103,83 | 10.068.364,90 | 13.001.766,94 | 40.548.235,67 |
|  |  |  |  |  |  |
| 2. | 786/97/6.499.000.609 | 15.137.290,57 | 7.257.608,31 | 10.570.256,93 | 32.965.155,81 |
|  |  |  |  |  |  |
| 3. | 5499003100  kratkoročni kredit | 1.444.865,00 | 1.699.507,45 | 1.484.124,79 | 4.628.497,24 |
|  |  |  |  |  |  |
| 4. | Ostalo kn | 2.473.692,84 | 407.614,86 | 1.359.959,67 | 4.241.267,36 |
|  |  |  |  |  |  |
|  | Ukupno kn | 36.533.952,24 | 19.433.095,52 | 26.416.108,33 | 82.383.156,08 |
|  |  |  |  |  |  |
| 5. | Glumina banka d.d u stečaju | 2.228.900,00 |  | 2.912.813,47 | 5.141.713,47 |
|  | |  |  |  |  |
| Sveukupno DAB + Glumina banka d.d. u stečaju | | 38.762.852,24 | 19.433.095,52 | 29.328.921,80 | 87.524.869,55 |

U okviru Programa restrukturiranja, od strane poduzetnika
Mupera d.o.o., predloženo je pretvaranje potraživanja vjerovnika koji imaju
založno pravo na nekretnini u vlasnički udjel Mupera d.o.o.

*Tablica 6.*

PRIJEDLOG NOVE VLASNIČKE STRUKTURE PODUZETNIKA MUPERA D.O.O.

|  |  |  |
| --- | --- | --- |
| Ulagatelj | Temeljni kapital u kunama | % učešća |
| Mupera Vaduz | 30.200,00 | 0,06 |
| Netra d.o.o. Zagreb | 2.122.700,00 | 3,91 |
| Licton Ag Lugano | 21.942.900,00 | 40,43 |
| Nikolai Karpol Zagreb | 7.476.100,00 | 13,77 |
| DAB | 22.707.100,00 | 41,83 |
| Sveukupno | 54.279.000,00 | 100,00 |

Temeljni kapital DAB-a u iznosu od 22.707.100,00 kuna odnosi
se na iznos cijene po kojoj je DAB otkupio potraživanje od Dubrovačke banke d.d.
(20.478.205,69 kuna), te iznos preuzetog potraživanja od Glumina banke d.d. u
stečaju (2.228.900,00).
Pravni osnov pretvaranja potaživanja u temeljni kapital je dokument DAB-a
»Politika upravljanja imovinom prenesenom na Agenciju«, usvojen na sjednici
održanoj 27. veljače 1997. u kojem je navedeno kako je jedan od mogućih načina
rješavanja rizičnih plasmana prenesenih na Agenciju i pretvaranje potraživanja u
udjel. Statutom DAB-a, temeljem članka 5. određen je predmet poslovanja između
kojih je upravljanje sredstvima i naplata potraživanja koja su prenesena na
Agenciju u postupcima sanacije i privatizacije banaka te naplata potraživanja od
trgovačkih društava i banaka prije, tijekom i nakon okončanja stečajnih
postupaka sukladno posebnom zakonu.
Kako ukupno dugovanje poduzetnika Mupera d.o.o. prema DAB-u, na dan 31. prosinca
2005., iznosi 82.383.156,08 kuna (s preuzetim potraživanjem od Glumina banka
d.d. u stečaju potraživanje DAB-a bi iznosilo 87.524.869,55 kuna), sav iznos
preko 22.707.100,00kuna, tj. iznos iznad dokapitalizacije, DAB bi trebao
otpisati. Riječ je o otpisu duga u iznosu od 64.817.769,55 kuna.
Ovakav prijedlog pretvaranja potraživanja u vlasnički udjel te otpis
potraživanja proizlazi iz činjenice da poduzetnik Mupera d.o.o. ne može
otplaćivati stara dugovanja, a mora se i kreditno zaduživati kako bi se
nastavila proizvodnja u mini pivovari, koju poduzetnik Mupera d.o.o. više ne bi
davao u najam, već bi se proizvodnja odvijala unutar Mupera d.o.o.
Prema investicijskom programu poduzetnika Mupere d.o.o., vrijednost investicije
financirali bi Fond za razvoj i zapošljavanje kreditnim sredstvima u visini od
14.800.000,00 kuna te Credo banka d.d. kreditom u visini od 4.680.000,00 kuna.
Ovi kreditori uvjetuju osiguranje plasmana kredita valjanim garancijama, prije
svega hipotekarnim zalogom. Kako je imovina poduzetnika pod zalogom vjerovnika,
jedini način oslobođenja imovine od založnog prava je dokapitalizacija, odnosno
povećanje temeljnog kapitala ulaganjem u pravima od strane dosadašnjih
vjerovnika.
Poduzetnik Mupera d.o.o. planira, uspješnim provođenjem Programa
restrukturiranja, ostvariti proizvodnju od 48.000 hektolitara piva u 2006. za
domaće tržište, i 32.000 hektolitara piva za inozemno tržište, uglavnom za
Republiku Bosnu i Hercegovinu te Republiku Srbiju i Crnu Goru.
S planiranim kapacitetom od 80.000 hektolitara godišnje u 2006. u odnosu na
ukupnu potrošnju piva u Republici Hrvatskoj, poduzetnik Mupera d.o.o. bio bi
zastupljen s 2,3 posto, a prema dinamici iz Programa restrukturiranja do 2008. s
200.000 hektolitara piva to bi iznosilo oko 6 posto ukupne potrošnje piva u
Republici Hrvatskoj, uz uvjet da potrošnja piva kod konkurenata ostane u
dosadašnjim okvirima.
Navedena procjena tržišta predstavlja osnovu za definiranje plana poslovanja do
2010., što je prikazano u Tablici 7.

*Tablica 7.*

PROJEKCIJA RAČUNA DOBITI I GUBITKA ZA 2005. – 2010. U
KUNAMA

|  |  |  |  |  |  |  |
| --- | --- | --- | --- | --- | --- | --- |
| Račun dobiti i gubitka | 2005. | 2006. | 2007. | 2008. | 2009. | 2010. |
| Poslovni prihod | 20.934.800 | 40.469.800 | 40.469.800 | 40.469.800 | 40.469.800 | 40.469.800 |
| Poslovni rashod | 20.820.000 | 36.475.714 | 36.537.878 | 36.537.878 | 37.303.778 | 37.218.678 |
| Rezultat prije oporezivanja | 114.800 | 3.994.086 | 3.931.922 | 3.931.922 | 3.166.022 | 3.251.122 |
| Porez na dobit | – | – | – | – | – | – |
| Dobit / gubitak | 114.800 | 3.994.086 | 3.931.922 | 3.932.922 | 3.166.022 | 3.251.122 |

4. Odluka Vijeća za zaštitu tržišnog natjecanja
Vijeće za zaštitu tržišnog natjecanja (u daljnjem tekstu: Vijeće) razmatralo je
Prijedlog DAB-a na svojoj 57. sjednici održanoj 16. ožujka 2006.
Pri donošenju odluke, Vijeće je uzelo u obzir sve dostavljene isprave i podatke
te rezultate provedenih pravnih i ekonomskih analiza.
Vijeće je u konkretnom slučaju utvrdilo da otpis i pretvaranje potraživanja u
temeljni kapital poduzetnika Mupera d.o.o. predstavlja državnu potporu iz članka
3. stavak 1. ZDP-a.
Pojam državne potpore određen je člankom 3. stavkom 1. ZDP-a.Vijeće je utvrdilo
da je u konkretnom slučaju riječ o državnim pot­porama jer se sredstvima
predviđenim u navedenom Prijedlogu radi o smanjenju priliva državnih sredstava;
utvrđeno je kako sredstva predstavljaju potporu koja korisniku potpore donose
ekonomsku prednost koju isti ne bi ostvario kroz svoje redovno i normalno
poslovanje; utvrđeno je kako se u konkretnom slučaju sredstva dodjeljuju
korisniku na selektivnoj osnovi, te kako dodjelom sredstava na način predviđen
Prijedlogom postoji mogućnost narušavanja tržišnog natjecanja davanjem prednosti
na tržištu korisniku državne potpore osobito u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz
Sporazuma o stabilizaciji i pridruživanju (»Narodne novine – Međunarodni
ugovori« broj 14/01, 14/02, 1/05 i 7/05; dalje: SSP).
Člankom 4. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a, kao i izuzeća od opće zabrane.
S obzirom da se državna potpora iz Prijedloga odnosi na restrukturiranje, Vijeće
je moralo utvrditi je li se na takve potpore može primijeniti izuzeće iz članka
4. stavak 3. točka d) ZDP-a, odnosno je li riječ o potporama namijenjenim
poticanju određenih gospodarskih djelatnosti ili određenih gospodarskih
područja.
Da bi postojala mogućnost primjene izuzeća iz članka 4. stavak 3. točka d) ZDP-a,
Prijedlog mora biti sukladan s odredbama iz članka 16. Uredbe koje se odnose na
restrukturiranje, s obzirom na činjenicu da je utvrđeno kako provedene analize
nedvojbeno ukazuju na to da se poduzetnik Mupera d.o.o. smatra poduzetnikom u
teškoćama u smislu članka 16. stavak 2. Uredbe.
Vijeće je ocijenilo da u konkretnom slučaju mjere predviđene u Programu
restrukturiranja ne zadovoljavaju uvjete potrebne za valjanost plana
restrukturiranja, i to zbog sljedećih razloga:
(i) u konkretnom slučaju radi se samo o financijskom restrukturiranju bez jasno
određenog restrukturiranja poslovanja. Cijeli Program restrukturiranja svodi se
samo na otpisivanje i pretvaranje potraživanja u temeljni kapital poduzetnika,
bez dovoljno jasnog načina restrukturiranja samog poduzetnika.
Sva navedena potraživanja odnose se na poslovnu odluku vlasnika da investira u
mini pivovaru, a za provedbu takve odluke normalno je očekivati da vlasnik
preuzme i rizik izvršenja takvog poduhvata. Očito je, bez obzira na početne
probleme s trgovačkim društvom koje je izvodilo građevinske radove, kako
navedena investicija nije pokazala tržišnu isplativost jer i poduzetnici koji su
uzeli u najam mini pivovaru nisu bili u stanju profitabilno poslovati.
Nadalje, vidljivo je da poduzetnik unatrag pet do šest godina nije poduzeo
značajnije napore da riješi postojeće stanje, nego je rješenje bilo
iznajmljivanje mini pivovare kako bi se izbjegla blokada žiroračuna.
(ii) plan poslovanja nije temeljen na stvarnim osnovama. U Tablici 7. prikazan
je financijski plan poslovanja poduzetnika za razdoblje 2005. – 2010. Plan je
baziran na vrlo optimističnim veličinama, odnosno pod pretpostavkama da će DAB
otpisati potraživanja u iznosu od 64,8 milijuna kuna, da će potraživanja u
iznosu od 22,7 milijuna kuna DAB pretvoriti u temeljni kapital te da će
poduzetnik Mupera d.o.o. u sljedeće dvije godine značajno povećati svoj udio na
tržištu piva.
Temeljem ostvarenog gubitka za prvih devet mjeseci 2005., a poduzetnik je već u
2005. planirao dobit, evidentno je da će Mupera d.o.o. cijelu 2005. završiti s
gubitkom na nivou prošlih godina, tj. 3 do 4 milijuna kuna. Iz tog razloga
upitan je iznos dobiti za 2006., tako da se može zaključiti kako plan nije
baziran na realnim veličinama i pretpostavkama.
Poduzetnik Mupera d.o.o. nije dokazao vjerojatnost ostvarenja plana poslovanja,
jer se, samo općenito, navodi kako će tržište prihvatiti proizvodnju njihove
posebne vrste pive, a bez ikakvog značajnijeg argumenta, kako u dosadašnjoj
proizvodnji, tako i u budućoj.
(iii) sredstva državne potpore nisu ograničena na minimum sredstava potrebnih za
provođenje mjera restrukturiranja.
S obzirom da nisu navedeni stvarni troškovi restrukturiranja (predviđen je samo
otpis potraživanja i pretvaranje potraživanja u temeljni kapital), nije moguće
sagledati koliko bi stvarno trebala minimalno iznositi državna potpora potrebna
da poduzetnik nakon proteka razdoblja restrukturiranja može samostalno opstati
na tržištu.
Jedno je sigurno, ukupan iznos državne potpore od 87,5 milijuna kuna je značajno
veći od pokrića minimalnih troškova restrukturiranja.
(iv) konkretnim Programom restrukturiranja nije predviđeno sudjelovanje
poduzetnika u procesu restrukturiranja, mada minimum doprinosa malog poduzetnika
u pokriću troškova restrukturiranja mora iznositi 25 posto, kako je to propisano
točkom 43. Smjernica Zajednice za državne potpore za sanaciju i restrukturiranje
poduzetnika u teškoćama (OJ C 244 od 1. listopada 2004.). Poduzetnik navodi kako
je njegov jedini doprinos u procesu restrukturiranja povećanje osnivačkog udjela
od strane vjerovnika, međutim takvo sudjelovanje ne predstavlja vlastiti
doprinos poduzetnika procesu restrukturiranja. Tim više što se povećanje
temeljnog kapitala odnosi na pretvaranje potraživanja vjerovnika u temeljni
kapital, bez da poduzetnik svojim sredstvima doprinese povećanju istog.
Glede vanjskih izvora financiranja po tržišnim uvjetima, poduzetnik planira
financiranje novih investicija putem kredita Fonda za razvoj i zapošljavanje, te
putem Credo banke d.d. po tržišnim uvjetima, što poduzetnik navodi u Programu
kao svoj doprinos restrukturiranju. Međutim, ovakvo financiranje ne predstavlja
doprinos poduzetnika u procesu restrukturiranja iz više razloga. Prije svega,
zato što se odnosi na razvoj i modernizaciju poslovanja odnosno povećanje
kapaciteta, koje je moguće tek nakon razdoblja restrukturiranja, te zato što je
uvjetovano osiguranjem valjanih garancija, odnosno hipotekarnim zalogom imovine
poduzetnika koja je već opterećena hipotekom vjerovnika, te odobrenjem
Prijedloga od strane Agencije.
Nadalje, postavlja se pitanje interesa Republike Hrvatske za ulaganje u
poduzetnika kao što je Mupera d.o.o. jer ne postoji nikakvo jamstvo prema kojem
bi DAB u budućnosti naplatio svoje potraživanje ili barem njegov veći dio.
Na visoko konkurentnim tržištima, kao što je to proizvodnja piva, kojim se u
Republici Hrvatskoj bavi veliki broj poduzetnika, velikih i malih, uspjeh na
tržištu odnosno izlazak s tržišta je prije svega uvjetovan vlastitom efikasnošću
poduzetnika i njegovim poslovanjem koje se ne može riješiti jednokratnom
intervencijom države.
Poduzetnik Mupera d.o.o. zapošljava prosječno godišnje jednog do dva
zaposlenika, tako da i iz tog aspekta neće doći do značajnog povećanja stope
nezaposlenosti na području Splitsko-dalmatinske županije.
Slijedom navedenog, Vijeće je zaključilo da pretvaranje potraživanja u udjel u
temeljnom kapitalu i otpis potraživanja poduzetniku Mupera d.o.o. predstavlja
državnu potporu iz članka 4. stavak 1. ZDP-a, koja nije sukladna ZDP-u jer na
istu nije moguće primijeniti izuzeće iz članka 4. stavak 3. točka d ZDP-a, te je
stoga odlučeno kao u točkama I. i II. izreke ovog rješenja.
Sukladno odredbi članka 18. ZDP-a u svezi s člankom 13. stavkom 2. ZDP-a,
rješenja Agencije kojima se odbija davanje odobrenja dodjele državne potpore,
objavljuju se u »Narodnim novinama«. Stoga je Vijeće odlučilo kao u točki III.
izreke ovog rješenja.

UPUTA O PRAVNOM LIJEKU

Ovo rješenje je konačno. Protiv ovog rješenja žalba nije dopuštena, ali
nezadovoljna stranka može pokrenuti upravni spor pred Upravnim sudom Republike
Hrvatske u roku od trideset (30) dana od dana dostave ovog rješenja.

Klasa: UP/I 430-01/2006-59/02
Urbroj: 580-03-06-54-4
Zagreb, 16. ožujka 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 93/2006-2184
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)